ไฟแนนซ์ทูเดย์
...ผ่านมาครึ่งเดือน แวดวงการเงินและคนแบงก์และประกันเองยังสับสนกับโครงสร้างการบริหารงานใหม่ของธนาคารกสิกรไทย และบริษัท เมืองไทยประกันชีวิต ที่ไขว้ผู้บริหารกัน โดยตั้ง สาระ ล่ำซำ กรรมการผู้จัดการ เมืองไทยประกันชีวิต มาเป็นกรรมการธนาคารกสิกรไทย
18 ม.ค. 2559

...ผ่านมาครึ่งเดือน แวดวงการเงินและคนแบงก์และประกันเองยังสับสนกับโครงสร้างการบริหารงานใหม่ของธนาคารกสิกรไทย และบริษัท เมืองไทยประกันชีวิต ที่ไขว้ผู้บริหารกัน โดยตั้ง สาระ ล่ำซำ กรรมการผู้จัดการ เมืองไทยประกันชีวิต มาเป็นกรรมการธนาคารกสิกรไทย
โครงสร้างนี้ คุณป้อง สาระ ยังคงเป็นกรรมการผู้จัดการเมืองไทยประกันชีวิต แค่เพิ่มเก้าอี้ให้นั่ง ส่วน กฤษฎา ล่ำซำ ตัดตำแหน่งรองประธานกรรมการธนาคารกสิรไทยออก ให้เหลือตำแหน่งรองประธานเมืองไทยประกันชีวิตตำแหน่งเดียว 
คุณปั้น “บัณฑูร ล่ำซำ” ยืนยันว่าไม่ได้มีความขัดแย้งอะไร แค่ไม่อยากให้มีคนในตระกูลล่ำซำมากไปในแบงก์กสิกรไทย เพื่อให้เป็นไปตามหลักธรรมาภิบาลที่ดีเท่านั้น และทั้งหมดนี้ได้ผ่านการอนุมัติจากแบงก์ชาติแล้ว ไม่ได้ตั้งตามใจแต่อย่างใด 
...ส่วนธนาคารกรุงเทพ หลัง ดร.กอบศักดิ์ ภูตระกูล ผู้ช่วยกรรมการผู้จัดการ ขอลาออกไปเป็นผู้ช่วยรัฐมนตรีประจำสำนักนายกฯ ตอนนี้ก็มีคนแบงก์ชาติที่อยากเปลี่ยนบรรยากาศมาทำงานแบงก์เอกชนบ้าง ติดต่อมาเหมือนกัน ส่วนใครอยากเปลี่ยนงาน ยังไม่เฉลยรอให้ดีลจบก่อน ค่อยมาใช้ตัวอักษรกัน
...ธนาคารออมสินทำเก๋ อุดหนุนการรถไฟแห่งประเทศไทย เหมาโบกี้รถไฟไปสัมมนาเชิงปฏิบัติการระดับผู้ช่วยผู้อำนวยการธนาคารออมสินขึ้นไป ที่ จ.กาญจนบุรี เมื่อสุดสัปดาห์ที่ผ่านมา พี่บู๊ ชาติชาย พยุหนาวีชัย ผอ.ออมสิน เป็นประธานสัมมนา มีการประชุมเชิงปฏิบัติการบนรถไฟและกิจกรรมอื่นๆ เปลี่ยนบรรยากาศก็เก๋ดี เห็นแล้วนึกถึงทัวร์นกขมิ้นของรัฐบาลในอดีตยังไงก็ไม่รู้
...ฐากร ปิยะพันธ์ กรรมการผู้จัดการใหญ่ บริษัท อยุธยา แคปปิตอล เซอร์วิสเซส หรือ กรุงศรี คอนซูมเมอร์ ถือโอกาสวันครู ระลึกถึงครูในชีวิตการงาน คือ สุขดี จงมั่นคง ประธานกรรมการกรุงศรี คอนซูมเมอร์ ที่เป็นทั้งหัวหน้า เป็นครูบาอาจารย์ ถ่ายทอดวิทยายุทธดูแลลูกค้ารายย่อยให้จนหมดไส้หมดพุง
เฮียฐากร เรียกคุณครูสุขดีว่า ป๋า และถือว่าโชคดีที่ได้อยู่กับป๋าสุขดีที่ให้โอกาส ผลักดัน สนับสนุน แนะนำและเชื่อมั่นในตัวลูกน้อง ฉะนั้นเฮียฐากรจึงประกาศรักป๋าสุขดีที่สุดในวันครู
“น่ารักจริงลูกศิษย์คนนี้” ป๋าสุขดีไม่ได้กล่าวเอาไว้